รัฐบาลไทย-ข่าวทำเนียบรัฐบาล-รองนายกฯ พลเอก ประวิตรฯ เผยนายกฯ ห่วงใยประชาชนที่ประสบปัญหาน้ำท่วม-น้ำแล้ง มอบหน่วยงานที่เกี่ยวข้องเร่งช่วยเหลือประชาชน พร้อมเตรียมรับมือน้ำแล้งที่จะเกิดขึ้นให้ทันต่อสถานการณ์
วันจันทร์ที่ 28 ธันวาคม 2563
รองนายกฯ พลเอก ประวิตรฯ เผยนายกฯ ห่วงใยประชาชนที่ประสบปัญหาน้ําท่วม-น้ําแล้ง มอบหน่วยงานที่เกี่ยวข้องเร่งช่วยเหลือประชาชน พร้อมเตรียมรับมือน้ําแล้งที่จะเกิดขึ้นให้ทันต่อสถานการณ์
พลเอก ประวิตร วงษ์สุวรรณ รองนายกรัฐมนตรี เผยนายกฯ ห่วงใยประชาชนที่ประสบปัญหาน้ําท่วม-น้ําแล้ง มอบหน่วยงานที่เกี่ยวข้องเร่งช่วยเหลือประชาชน พร้อมเตรียมรับมือน้ําแล้งที่จะเกิดขึ้นให้ทันต่อสถานการณ์
วันนี้ (28 ธ.ค.63) เวลา 13.30 น. ณ ตึกสันติไมตรี (หลังนอก) ทําเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะกรรมการทรัพยากรน้ําแห่งชาติ (กนช.) ครั้งที่ 4/2563 โดยมีนายสมเกียรติ ประจําวงษ์ เลขาธิการสํานักงานทรัพยากรน้ําแห่งชาติ (สทนช.) เข้าร่วมด้วย
โอกาสนี้ รองนายกรัฐมนตรีกล่าวถึงการประชุม กนช. วันนี้ว่า เพื่อทราบผลขับเคลื่อนการบริหารจัดการทรัพยากรน้ําที่ผ่านมาและเพื่อพิจารณาแผนแม่บทการบริหารจัดการทรัพยากรน้ํา 20 ปี (พ.ศ. 2561- 2580) และโครงการขนาดใหญ่ที่มีความพร้อม รวมทั้งการดําเนินการตามบทเฉพาะกาลในพระราชบัญญัติทรัพยากรน้ํา พ.ศ. 2561 เมื่อครบกําหนด 2 ปี ซึ่งการลงพื้นที่เพื่อติดตามการบริหารจัดการน้ําที่ผ่านมาว่าพบมีบางพื้นที่ยังประสบปัญหาน้ําท่วมและน้ําแล้งอยู่ โดยเฉพาะอย่างยิ่งปัญหาน้ําแล้ง จึงขอให้หน่วยงานที่เกี่ยวข้องเร่งดําเนินการเตรียมความพร้อมรับมือสถานการณ์การจัดการน้ําในฤดูแล้งที่จะถึงนี้ ลดผลกระทบที่อาจเกิดขึ้นแม้ว่าการคาดการณ์ปริมาณน้ําท่าในปีหน้า เพื่อช่วยเหลือประชาชนให้ทันต่อสถานการณ์ ขณะที่ปัญหาน้ําท่วมก็ขอให้ทุกหน่วยงานที่เกี่ยวข้องเร่งช่วยเหลือและฟื้นฟูให้ประชาชนได้สามารถใช้ชีวิตได้อย่างปกติสุขโดยเร็ว
รองนายกรัฐมนตรียังย้ําว่านายกรัฐมนตรีมีความห่วงใยประชาชนที่ได้รับผลกระทบจากปัญหาน้ําท่วมและน้ําแล้ง จึงขอให้ทุกหน่วยงานร่วมมือร่วมใจกันบูรณาการดําเนินการตามมาตรการ นโยบาย และงบประมาณที่กําหนดไว้ โดยแผนงานโครงการใดที่ได้รับงบประมาณแล้วให้เร่งดําเนินการและรายงานให้ กนช. ได้รับทราบความคืบหน้าด้วย
ทั้งนี้ ที่ประชุมเห็นชอบโครงการขนาดใหญ่ที่มีความพร้อมเสนอขอตั้งงบประมาณปี พ.ศ. 2565 คือ โครงการอ่างเก็บน้ําบ้านหนองกระทิง จ.ฉะเชิงเทรา ดําเนินการโดยกรมชลประทาน ความจุ 15 ล้าน ลบ.ม. เมื่อแล้วเสร็จจะช่วยเพิ่มพื้นที่ชลประทานในฤดูฝน 10,000 ไร่ และในฤดูแล้ง 3,000 ไร่ ทําให้มีน้ําเพียงพอสําหรับการอุปโภค–บริโภค และเสริมการผลักดันน้ําเค็มในแม่น้ําบางปะกง รวมทั้งรองรับการใช้น้ําเขตพัฒนาพิเศษภาคตะวันออก (EEC) ด้วย อีกทั้งยังได้เห็นชอบร่างแผนปฏิบัติการด้านทรัพยากรน้ํา ประจําปีงบประมาณ พ.ศ. 2565 โดยเป็นแผนปฏิบัติการของหน่วยงานของรัฐและองค์กรปกครองส่วนท้องถิ่นที่เกี่ยวกับทรัพยากรน้ํา และแผนงบประมาณการบริหารทรัพยากรน้ํา ที่ผ่านการพิจารณาเห็นชอบจากคณะอนุกรรมการทรัพยากรน้ําจังหวัดและคณะกรรมการลุ่มน้ําแล้ว ซึ่งเป็นไปตามที่พระราชบัญญัติทรัพยากรน้ํา พ.ศ. 2561 กําหนดไว้ โดยที่ประชุมวันนี้ได้พิจารณาเห็นชอบตามที่ สทนช. เสนอ จํานวน 46,887 รายการทั่วประเทศ จากที่หน่วยงานเสนอมาทั้งหมด 86,879 รายการ โดยมอบหมาย สทนช. ในฐานะฝ่ายเลขานุการฯ รวบรวมโครงการทั้งหมดนําเสนอคณะรัฐมนตรีพิจารณาก่อนการเสนอขอรับจัดสรรงบประมาณประจําปี พ.ศ.2565 ต่อไป
พร้อมทั้งที่ประชุมเห็นชอบการขับเคลื่อนแผนแม่บทการบริหารจัดการทรัพยากรน้ํา 20 ปี (พ.ศ. 2561 – 2580) ซึ่งประกอบด้วย 1.แผนหลักการแก้ไขปัญหาน้ําท่วมและการระบายน้ําพื้นที่ชุมชนเมืองพัทยาและพื้นที่ต่อเนื่อง 2.แผนหลักการพัฒนาการใช้ประโยชน์จากแม่น้ําโขงและลําน้ําสาขาของแม่น้ําโขง 3.แผนหลักการบรรเทาอุทกภัยในลุ่มน้ําเจ้าพระยาตอนล่าง 4.โครงการเพื่อการพัฒนาปี 2564 ของการประปาส่วนภูมิภาค เพื่อเพิ่มประสิทธิภาพของระบบผลิต ระบบส่งน้ํา และระบบจ่ายน้ําประปาในพื้นที่ที่ประสบปัญหา รองรับความต้องการใช้น้ําใน 10 ปี ข้างหน้าอย่างพอเพียง
รวมทั้งยังเห็นชอบการกําหนดรูปแบบและแนวทางการใช้พื้นที่ลุ่มต่ําเป็นพื้นที่รับน้ํานอง สําหรับเป็นแนวทางใช้ในการบริหารจัดการน้ําในช่วงฤดูฝน ใน 3 รูปแบบ ได้แก่ 1) ใช้เก็บกักน้ําแบบถาวร (เก็บน้ําไว้ช่วงฤดูแล้ง) 2) ใช้เก็บกักน้ําแบบชั่วคราว (เก็บน้ําหลังเก็บเกี่ยว) และ 3) ใช้เป็นทางน้ําผ่าน (ช่วงน้ําหลาก) เป็นต้น
---------------------
กลุ่มประชาสัมพันธ์และเผยแพร่ สํานักโฆษก